***חידושה של ברית או ברית חדשה-קריאה ישירה בפרשת נצבים***

*אליעזר דניאל יסלזון*

**תקציר**

קריאה ישירה של ברית ערבות מואב בפרשת נצבים, מגדירה את הפרקים כ"ט ול' כיחידה אחת המתארת את ברית מואב. היחידה מתחלקת לשלוש פרשיות. פתיחה המנמקת מדוע יש מקום לכריתת ברית חדשה, תאור הברית החדשה על פרטיה, ופרשת הסיום הקושרת את הברית החדשה עם פרשת והיה אם שמע תשמעו, היא פרשת קבלת עול מצוות.

**הצגת הבעיה-מדוע כורתים שוב ברית**

פרשת נצבים מתארת כריתת ברית בין הקב"ה לכל ישראל, ימים ספורים לפני פטירתו של משה רבנו.

לימוד הפרשה מעורר את השאלה הבסיסית, **מה ראה משה לכרות ברית נוספת עם בני ישראל בסמוך לפטירתו**.[[1]](#footnote-1) מה מהותה של ברית זו. האם מדובר בסה"כ באזכור נוסף של הברית הראשונה שנכרתה בסיני, או שמא מדובר בברית חדשה, הבאה להשלים או אולי אף לסתור את שנאמר בברית סיני הראשונה.

ננסה לענות על שאלות אלה, מתוך **קריאה** **ישירה** של סיפור הברית.

**באיזה פרקים מתוארת הברית החדשה?**

כדי להבין מהותה של הברית, עלינו לבחון מה הם הפרקים המתייחסים לברית זו.

**היכן מתחיל סיפור הברית, והיכן מסתיים הסיפור.**

פרשת נצבים פותחת בדברי משה אל כל ישראל המכונסים במקום אחד. האם כאן נפתח סיפורה של הברית? (דברים כ"ט),

(ט) **אַתֶּ֨ם נִצָּבִ֤ים הַיּוֹם֙ כֻּלְּכֶ֔ם לִפְנֵ֖י ה' אֱ-לֹהֵיכֶ֑ם** רָאשֵׁיכֶ֣ם שִׁבְטֵיכֶ֗ם זִקְנֵיכֶם֙ וְשֹׁ֣טְרֵיכֶ֔ם כֹּ֖ל אִ֥ישׁ יִשְׂרָאֵֽל: (י) טַפְּכֶ֣ם נְשֵׁיכֶ֔ם וְגֵ֣רְךָ֔ אֲשֶׁ֖ר בְּקֶ֣רֶב מַחֲנֶ֑יךָ מֵחֹטֵ֣ב עֵצֶ֔יךָ עַ֖ד שֹׁאֵ֥ב מֵימֶֽיךָ: (יא) **לְעָבְרְךָ֗ בִּבְרִ֛ית ה' אֱ-לֹהֶ֖יךָ** וּבְאָלָת֑וֹ אֲשֶׁר֙ ה' אֱ-לֹהֶ֔יךָ כֹּרֵ֥ת עִמְּךָ֖ הַיּֽוֹם:

הפרשה שקדמה לסיפור הברית היא התוכחה של פרשת כי תבוא. התוכחה היא סיפורה החוזר של תוכחת פרשת בחוקותי שנאמרה למשה בחורב. לכן מתבקש שבסיומה של התוכחה מתחילה פרשה חדשה. על פי צורת הקריאה הישירה שלנו, נוכל להניח שמיד עם סיומה של תוכחת פרשת כי תבוא, מתחילה פרשת ברית ניצבים. משמעות הדברים היא שדברי משה בתחילת פרק כ"ט (פסוקים א'-ח') הם הרקע לכריתת הברית החדשה.[[2]](#footnote-2)

**והיכן מסתיים סיפור מעשה הברית?**

ניתן היה לסיים את סיפור הברית בסוף פרק כ"ט, בפסוק האחרון של הפרק,

**(כח) הַ֨נִּסְתָּרֹ֔ת לַה' א-ֱלֹהֵ֑ינוּ וְהַנִּגְלֹ֞ת לָ֤נוּ וּלְבָנֵ֙ינוּ֙ עַד־עוֹלָ֔ם לַעֲשׂ֕וֹת אֶת־כָּל־דִּבְרֵ֖י הַתּוֹרָ֥ה הַזֹּֽאת:**

מאידך, ניתן גם לצרף את פרק ל' לסיפור הברית. פרק זה כולל שלושה חלקים אותם ניתן לקרא כפרשה חדשה, או לחלופין ניתן לצרפם לסיפור הברית. בחלקו הראשון מתוארת מצוות התשובה (פרק ל' א'-י'). לאחר מכן מתוארת הקלוּת היחסית בקיומה של המצווה הזאת (פסוקים י"א-י"ד). הפרק מסיים בקריאה לבחור בחיים ובטוב, ולהסתייג מהמוות ומהרע. (פסוקים ט"ו-כ').[[3]](#footnote-3)

על פי דרך הלימוד המוצעת, מעשה הברית כולל גם את גם פרק ל'.

מעשה הברית המתואר בפרקים כ"ט ול', מתחלק על פי קריאתנו לשלוש פרשיות.

**א. פתיחה**-הרקע לכריתת הברית החדשה, פרק כ"ט א'-ח'

**ב. מעשה הברית**, פרק כ"ט ט'-פרק ל' י"ד

**ג. סיום**-התייחסות הברית החדשה לבריתות קודמות, פרק ל' ט"ו-כ'

**א. הפתיחה (פרק כ"ט א'-ח')-הנהגת ה' במדבר לא הופנמה על ידי העם**

על פי קריאתנו הישירה, הפתיחה מתארת את הסיבה לכריתתה של הברית החדשה. משה פותח כאן בפנינו צוהר קטן, בו הוא מציג את הרקע לפעילותו.

משה פונה אל העם ומתאר את הנהגתו הניסית הישירה של הקב"ה במשך ארבעים שנות ההליכה במדבר. הנהגה זו מאופיינת הן במישור הכללי, בעשיית המסות הגדולות והניסים (פסוקים א'-ב'), והן במישור האישי בדאגה לבגד לנעל ולמזון (פסוקים ד'-ה'). על אף כל אלה, לא מפנים העם את קרבת ה' אליו, ומשה מביע אכזבתו הגדולה באמצע הקטע בפסוק ג', **וְלֹֽא־נָתַן֩ ה' לָכֶ֥ם לֵב֙ לָדַ֔עַת וְעֵינַ֥יִם לִרְא֖וֹת וְאָזְנַ֣יִם לִשְׁמֹ֑עַ עַ֖ד הַיּ֥וֹם הַזֶּֽה:[[4]](#footnote-4)**

נעיין בשמונת פסוקי הפתיחה, ונחלקם לארבע פרקי משנה.

**1. תאור הנהגה ניסית כוללת**

(דברים כ"ט), (א) וַיִּקְרָ֥א מֹשֶׁ֛ה אֶל־כָּל־יִשְׂרָאֵ֖ל וַיֹּ֣אמֶר אֲלֵהֶ֑ם אַתֶּ֣ם רְאִיתֶ֗ם אֵ֣ת כָּל־אֲשֶׁר֩ עָשָׂ֨ה ה' לְעֵֽינֵיכֶם֙ בְּאֶ֣רֶץ מִצְרַ֔יִם לְפַרְעֹ֥ה וּלְכָל־עֲבָדָ֖יו וּלְכָל־אַרְצֽוֹ: (ב) הַמַּסּוֹת֙ הַגְּדֹלֹ֔ת אֲשֶׁ֥ר רָא֖וּ עֵינֶ֑יךָ הָאֹתֹ֧ת וְהַמֹּפְתִ֛ים הַגְּדֹלִ֖ים הָהֵֽם:

**2. תגובת העם להנהגתו הניסית**

(ג) וְלֹֽא־נָתַן֩ ה' לָכֶ֥ם לֵב֙ לָדַ֔עַת וְעֵינַ֥יִם לִרְא֖וֹת וְאָזְנַ֣יִם לִשְׁמֹ֑עַ עַ֖ד הַיּ֥וֹם הַזֶּֽה:

**3. הנהגה ניסית פרטית**

(ד) וָאוֹלֵ֥ךְ אֶתְכֶ֛ם אַרְבָּעִ֥ים שָׁנָ֖ה בַּמִּדְבָּ֑ר לֹֽא־בָל֤וּ שַׂלְמֹֽתֵיכֶם֙ מֵעֲלֵיכֶ֔ם וְנַֽעַלְךָ֥ לֹֽא־בָלְתָ֖ה מֵעַ֥ל רַגְלֶֽךָ: (ה) לֶ֚חֶם לֹ֣א אֲכַלְתֶּ֔ם וְיַ֥יִן וְשֵׁכָ֖ר לֹ֣א שְׁתִיתֶ֑ם לְמַ֙עַן֙ תֵּֽדְע֔וּ כִּ֛י אֲנִ֥י ה' אֱ-לֹהֵיכֶֽם:

**4. התחלת ירושת הארץ**

(ו) וַתָּבֹ֖אוּ אֶל־הַמָּק֣וֹם הַזֶּ֑ה וַיֵּצֵ֣א סִיחֹ֣ן מֶֽלֶךְ־חֶ֠שְׁבּוֹן וְע֨וֹג מֶֽלֶךְ־הַבָּשָׁ֧ן לִקְרָאתֵ֛נוּ לַמִּלְחָמָ֖ה וַנַּכֵּֽם: (ז) וַנִּקַּח֙ אֶת־אַרְצָ֔ם וַנִּתְּנָ֣הּ לְנַחֲלָ֔ה לָרֽאוּבֵנִ֖י וְלַגָּדִ֑י וְלַחֲצִ֖י שֵׁ֥בֶט הַֽמְנַשִּֽׁי: (ח) וּשְׁמַרְתֶּ֗ם אֶת־דִּבְרֵי֙ הַבְּרִ֣ית הַזֹּ֔את וַעֲשִׂיתֶ֖ם אֹתָ֑ם לְמַ֣עַן תַּשְׂכִּ֔ילוּ אֵ֖ת כָּל־אֲשֶׁ֥ר תַּעֲשֽׂוּן:

**ההנהגה הניסית היא מימושה של ברית חורב**

ההנהגה הניסית המתוארת היא למעשה מימושה של ברית חורב, שנמסרה למשה לאחר נתינת הלוחות השניים בפרשת כי תשא. שם מבטיח הקב"ה למשה לעשות לעם נפלאות, שאמורים לשכנע את העם ברוממותו של ה'.

(שמות ל"ד י') וַיֹּ֗אמֶר הִנֵּ֣ה אָנֹכִי֘ **כֹּרֵ֣ת בְּרִית֒** **נֶ֤גֶד כָּֽל־עַמְּךָ֙ אֶעֱשֶׂ֣ה נִפְלָאֹ֔ת** אֲשֶׁ֛ר לֹֽא־נִבְרְא֥וּ בְכָל־הָאָ֖רֶץ וּבְכָל־הַגּוֹיִ֑ם **וְרָאָ֣ה כָל־הָ֠עָם אֲשֶׁר־אַתָּ֨ה בְקִרְבּ֜וֹ אֶת־מַעֲשֵׂ֤ה ה' כִּֽי־נוֹרָ֣א ה֔וּא** אֲשֶׁ֥ר אֲנִ֖י עֹשֶׂ֥ה עִמָּֽךְ:

ההנהגה הניסית הפרטית לא מתוארת כחלק מברית חורב בספר שמות, אך משה מטיב לתארה לאחר ארבעים שנה בפרשת עקב,

(דברים ח'), (ב) וְזָכַרְתָּ֣ אֶת־כָּל־הַדֶּ֗רֶךְ אֲשֶׁ֨ר הוֹלִֽיכֲךָ֜ ה' אֱ-לֹהֶ֛יךָ זֶ֛ה אַרְבָּעִ֥ים שָׁנָ֖ה בַּמִּדְבָּ֑ר לְמַ֨עַן עַנֹּֽתְךָ֜ לְנַסֹּֽתְךָ֗ לָדַ֜עַת אֶת־אֲשֶׁ֧ר בִּֽלְבָבְךָ֛ הֲתִשְׁמֹ֥ר מצותו מִצְוֹתָ֖יו אִם־לֹֽא: (ג) וַֽיְעַנְּךָ֘ וַיַּרְעִבֶךָ֒ **וַיַּֽאֲכִֽלְךָ֤** **אֶת־הַמָּן֙** אֲשֶׁ֣ר לֹא־יָדַ֔עְתָּ וְלֹ֥א יָדְע֖וּן אֲבֹתֶ֑יךָ לְמַ֣עַן הוֹדִֽיעֲךָ֗ כִּ֠י לֹ֣א עַל־הַלֶּ֤חֶם לְבַדּוֹ֙ יִחְיֶ֣ה הָֽאָדָ֔ם כִּ֛י עַל־כָּל־מוֹצָ֥א פִֽי־ה' יִחְיֶ֥ה הָאָדָֽם: (ד) **שִׂמְלָ֨תְךָ֜ לֹ֤א בָֽלְתָה֙ מֵֽעָלֶ֔יךָ וְרַגְלְךָ֖ לֹ֣א בָצֵ֑קָה זֶ֖ה אַרְבָּעִ֥ים שָׁנָֽה**: (ה) **וְיָדַעְתָּ֖ עִם־לְבָבֶ֑ךָ** כִּ֗י כַּאֲשֶׁ֨ר יְיַסֵּ֥ר אִישׁ֙ אֶת־בְּנ֔וֹ ה' אֱ-לֹהֶ֖יךָ מְיַסְּרֶֽךָּ: (ו) וְשָׁ֣מַרְתָּ֔ אֶת־מִצְוֹ֖ת ה' אֱ-לֹהֶ֑יךָ לָלֶ֥כֶת בִּדְרָכָ֖יו וּלְיִרְאָ֥ה אֹתֽוֹ.

ההנהגה הניסית של העם, אמורה היתה לרומם את העם ולקרבו לקב"ה. תאור מסעות העם במדבר מלמד שהעם לא עמד בצפיות אלה. כאמור מצין משה באמצע דברי הפתיחה, את כשלונה של ברית חורב מבחינת התרשמותו והתנהגותו של העם. כך עולה שפסוק ג' הוא הנושא המרכזי של הפתיחה למעשה הברית.

**(דברים כ"ט ג') וְלֹֽא־נָתַן֩ ה' לָכֶ֥ם לֵב֙ לָדַ֔עַת וְעֵינַ֥יִם לִרְא֖וֹת וְאָזְנַ֣יִם לִשְׁמֹ֑עַ עַ֖ד הַיּ֥וֹם הַזֶּֽה:**

**הנהגת ה' במדבר-חטאי הציבור ומחילתם**

הנהגת ה' את עמו במדבר אופיינה על ידי ניסים גלויים, הן במישור הכללי והן במישור האישי. זו **הנהגה שאינה מאוזנת**, **המבטאת תלות מוחשית ומוחלטת בקב"ה.** מסתבר שהנהגת הקב"ה היתה תלותית לא רק בנושאים הגשמיים, אלא גם בנושאים הרוחניים.

העם מצווה לשמור את מצוות ה'. סטיה מהציווי גורמת לחרון אפו של ה', ולסדרה של עונשים המוטלים על העם. בחינת ארבעים שנות ההליכה במדבר על נפילותיה הרוחניות, מראה שחילוי חרון אפו של הקב"ה, **חִיֵיב תמיד התערבות של גורם שלישי, כשהעם נשאר פסיבי.**

כך לאחר חטא העגל וחטא המרגלים עם תפילות משה, כך לאחר מרד קורח עם הקטרת הקטורת על ידי אהרון, כך לאחר מעשה זמרי עם מעשה פינחס, וכך לאחר צרעת מרים ותפילתו של משה.[[5]](#footnote-5)

**פרקי התוכחה מורים על תלות חד צדדית ומוחלטת ברצון ה'**

זאת ועוד. העיון בפרשיות התוכחה הן בפרשת בחוקותי והן בפרשת כי תבוא, מלמד שהַשָבַת העם לארצו תהיה יוזמה חד צדדית של הקב"ה. כך מצינו בסיומה של תוכחת בחוקותי את הפסוקים המנחמים שלכאורה לא תלויים במעשה העם כלל (ויקרא כ"ו),

(מב) **וְזָכַרְתִּ֖י** אֶת־בְּרִיתִ֣י יַעֲק֑וֹב וְאַף֩ אֶת־בְּרִיתִ֨י יִצְחָ֜ק וְאַ֨ף אֶת־בְּרִיתִ֧י אַבְרָהָ֛ם אֶזְכֹּ֖ר וְהָאָ֥רֶץ אֶזְכֹּֽר....(מד) וְאַף־גַּם־זֹ֠את בִּֽהְיוֹתָ֞ם בְּאֶ֣רֶץ אֹֽיְבֵיהֶ֗ם **לֹֽא־מְאַסְתִּ֤ים** **וְלֹֽא־גְעַלְתִּים֙** **לְכַלֹּתָ֔ם** לְהָפֵ֥ר בְּרִיתִ֖י אִתָּ֑ם כִּ֛י אֲנִ֥י ה' אֱ-לֹהֵיהֶֽם: (מה) וְזָכַרְתִּ֥י לָהֶ֖ם בְּרִ֣ית רִאשֹׁנִ֑ים אֲשֶׁ֣ר הוֹצֵֽאתִי־אֹתָם֩ מֵאֶ֨רֶץ מִצְרַ֜יִם לְעֵינֵ֣י הַגּוֹיִ֗ם לִהְי֥וֹת לָהֶ֛ם לֵאל-ֹהִ֖ים אֲנִ֥י ה':

תוכחת כי תבוא מסתיימת ללא נחמה בכלל. בסיומה מתוארת גלות העם למצרים ללא יכולת להיגאל. אין קונה לעם הזה.

(דברים כ"ח) (סח) וֶֽהֱשִֽׁיבְךָ֨ ה' מִצְרַיִם֘ בָּאֳנִיּוֹת֒ בַּדֶּ֙רֶךְ֙ אֲשֶׁ֣ר אָמַ֣רְתִּֽי לְךָ֔ לֹא־תֹסִ֥יף ע֖וֹד לִרְאֹתָ֑הּ וְהִתְמַכַּרְתֶּ֨ם שָׁ֧ם לְאֹיְבֶ֛יךָ לַעֲבָדִ֥ים וְלִשְׁפָח֖וֹת **וְאֵ֥ין קֹנֶֽה.**

**ב. הברית החדשה הנדרשת**

הגיע **היום** **הזה**[[6]](#footnote-6), העם החל לרשת את עבר הירדן המזרחי ולהתקרב לנחלתו שמעבר לירדן מערבה. בחינת השיטה שנהגה עד כה, מעידה על כשלונה. העם אינו רואה, אינו שומע ואינו נותן את לבו לחוש את קרבת ה' הנדרשת. נראה שיש מקום לבנות את היחס שבין העם לאלוקיו על בסיס אחר. הצורך בכך מובלט עוד על ידי השינוי המהותי שיחווה העם לאחר שיעבור לארצו ויתנחל בה.

ממצב של עם החונה יחדיו במחנה אחד, יתפזר העם כל איש לדרכו ולביתו, לנחלתו ולשבטו.

**מה מאפיין את הברית החדשה?**

באופן כולל ניתן לומר שמשה מבקש להפוך את **ההתנהלות הפסיבית** שאפיינה את העם במדבר, **להתנהלות אקטיבית**.

ההשגחה הניסית המיידית, הן ההשגחה הכללית והן ההשגחה הפרטית ייפסקו עם הכניסה לארץ.

יחסי הקב"ה לעמו יהפכו **מיחסי תלות חד צדדיים, ליחסים הדדיים.** לא עוד ריצוי חרון אפו על ידי גורם שלישי וחיצוני, אלא מתן **אחריות אישית לכל פרט ופרט** **בעם**.

מכאן שהברית החדשה חייבת לחול על כל פרט ופרט, ומכאן שהברית החדשה חייבת לכלול דרך חלופית של עבודה אישית של כל פרט ביחסיו עם הקב"ה. **דרך חלופית זו היא דרך התשובה.**

על פי עקרונות אלה נסביר את תיאורה של הברית ב 34 הפסוקים הבאים, המתחלקים לשמונה פרקי משנה.

**1. תאור המשתתפים בברית**

מאחר והברית החדשה תכלול מחויבות אישית החלה על כל פרט מהעם, מדגיש משה **הזמנתם של כל מרכיבי העם**. במקביל מדגיש משה את חלות הברית לדורות. (פרק כ"ט),

(ט) אַתֶּ֨ם נִצָּבִ֤ים הַיּוֹם֙ **כֻּלְּכֶ֔ם** לִפְנֵ֖י ה' אֱ-לֹהֵיכֶ֑ם רָאשֵׁיכֶ֣ם שִׁבְטֵיכֶ֗ם זִקְנֵיכֶם֙ וְשֹׁ֣טְרֵיכֶ֔ם **כֹּ֖ל אִ֥ישׁ יִשְׂרָאֵֽל**: (י) טַפְּכֶ֣ם נְשֵׁיכֶ֔ם וְגֵ֣רְךָ֔ אֲשֶׁ֖ר בְּקֶ֣רֶב מַחֲנֶ֑יךָ מֵחֹטֵ֣ב עֵצֶ֔יךָ עַ֖ד שֹׁאֵ֥ב מֵימֶֽיךָ: (יא) **לְעָבְרְךָ֗ בִּבְרִ֛ית ה' אֱ-לֹהֶ֖יךָ** וּבְאָלָת֑וֹ אֲשֶׁר֙ ה' אֱ-לֹהֶ֔יךָ כֹּרֵ֥ת עִמְּךָ֖ **הַיּֽוֹם**: (יב) לְמַ֣עַן הָקִֽים־אֹתְךָ֩ הַיּ֨וֹם׀ **ל֜וֹ לְעָ֗ם וְה֤וּא יִֽהְיֶה־לְּךָ֙ לֵֽא-לֹהִ֔ים** כַּאֲשֶׁ֖ר דִּבֶּר־לָ֑ךְ וְכַאֲשֶׁ֤ר נִשְׁבַּע֙ לַאֲבֹתֶ֔יךָ לְאַבְרָהָ֥ם לְיִצְחָ֖ק וּֽלְיַעֲקֹֽב: (יג) **וְלֹ֥א אִתְּכֶ֖ם לְבַדְּכֶ֑ם** אָנֹכִ֗י כֹּרֵת֙ אֶת־הַבְּרִ֣ית הַזֹּ֔את וְאֶת־הָאָלָ֖ה הַזֹּֽאת: (יד) כִּי֩ **אֶת־אֲשֶׁ֨ר יֶשְׁנ֜וֹ פֹּ֗ה** **עִמָּ֙נוּ֙** **עֹמֵ֣ד** הַיּ֔וֹם לִפְנֵ֖י ה' אֱ-ֹהֵ֑ינוּ וְאֵ֨ת **אֲשֶׁ֥ר אֵינֶ֛נּוּ פֹּ֖ה עִמָּ֥נוּ הַיּֽוֹם**:

**2. המחויבות האישית-פתיחה**

עד עתה העם נדון במשפט כולל. עתה בפסוקים ט"ו-י"ז מפורט המשפט האישי ומעמדם הפרטי של האיש ושל האשה.

חרון אפו של הקב"ה אינו מופנה לעם כקולקטיב, אלא אל כל פרט כמתואר בפסוקים י"ח-כ'. [[7]](#footnote-7)

(טו) כִּֽי־אַתֶּ֣ם יְדַעְתֶּ֔ם אֵ֥ת אֲשֶׁר־יָשַׁ֖בְנוּ בְּאֶ֣רֶץ מִצְרָ֑יִם וְאֵ֧ת אֲשֶׁר־עָבַ֛רְנוּ בְּקֶ֥רֶב הַגּוֹיִ֖ם אֲשֶׁ֥ר עֲבַרְתֶּֽם: (טז) וַתִּרְאוּ֙ אֶת־שִׁקּ֣וּצֵיהֶ֔ם וְאֵ֖ת גִּלֻּלֵיהֶ֑ם עֵ֣ץ וָאֶ֔בֶן כֶּ֥סֶף וְזָהָ֖ב אֲשֶׁ֥ר עִמָּהֶֽם:

**3. החוטא הפרטי**

(יז) פֶּן־יֵ֣שׁ בָּ֠כֶם **אִ֣ישׁ אוֹ־אִשָּׁ֞ה** א֧וֹ מִשְׁפָּחָ֣ה אוֹ־שֵׁ֗בֶט אֲשֶׁר֩ לְבָב֨וֹ פֹנֶ֤ה הַיּוֹם֙ מֵעִם֙ ה' אֱ-לֹהֵ֔ינוּ לָלֶ֣כֶת לַעֲבֹ֔ד אֶת־אֱלֹהֵ֖י הַגּוֹיִ֣ם הָהֵ֑ם פֶּן־יֵ֣שׁ בָּכֶ֗ם שֹׁ֛רֶשׁ פֹּרֶ֥ה רֹ֖אשׁ וְלַעֲנָֽה: (יח) וְהָיָ֡ה בְּשָׁמְעוֹ֩ אֶת־דִּבְרֵ֨י הָֽאָלָ֜ה הַזֹּ֗את וְהִתְבָּרֵ֨ךְ בִּלְבָב֤וֹ לֵאמֹר֙ שָׁל֣וֹם יִֽהְיֶה־לִּ֔י כִּ֛י בִּשְׁרִר֥וּת לִבִּ֖י אֵלֵ֑ךְ לְמַ֛עַן סְפ֥וֹת הָרָוָ֖ה אֶת־הַצְּמֵאָֽה:

**4. העונש הפרטי**

(יט) **לֹא־יֹאבֶ֣ה ה' סְלֹ֣חַֽ לוֹ֒** כִּ֣י אָ֠ז יֶעְשַׁ֨ן אַף־ה' וְקִנְאָתוֹ֙ **בָּאִ֣ישׁ הַה֔וּא** וְרָ֤בְצָה בּוֹ֙ כָּל־הָ֣אָלָ֔ה הַכְּתוּבָ֖ה בַּסֵּ֣פֶר הַזֶּ֑ה וּמָחָ֤ה ה' אֶת־שְׁמ֔וֹ מִתַּ֖חַת הַשָּׁמָֽיִם: (כ) וְהִבְדִּיל֤וֹ ה' לְרָעָ֔ה מִכֹּ֖ל שִׁבְטֵ֣י יִשְׂרָאֵ֑ל כְּכֹל֙ אָל֣וֹת הַבְּרִ֔ית הַכְּתוּבָ֕ה בְּסֵ֥פֶר הַתּוֹרָ֖ה הַזֶּֽה:

**5. השינוי במשמעותם של העונש והגלות**

הנהגתו הניסית הצמודה של הקב"ה גרמה לכך שכל חריגה ממנה, התפרשה על ידי הצופה שמבחוץ **כסימן לחולשתו של הקב"ה**. לא בכדי טוען משה הן לאחר מעשה העגל והן לאחר חטא המרגלים, שהשמדת העם כחלק מהענשתו, תביא לחילול השם בעיני המצרים והגויים האחרים.[[8]](#footnote-8)

עתה משעוברת הנהגת ה' לדרך של הדדיות, תינתן לעונש משמעות חינוכית ברורה. החוטא יענש, וגם הצופים החיצוניים יפנימו מדוע הגיעה אליו הפורענות.

(כא) וְאָמַ֞ר הַדּ֣וֹר הָֽאַחֲר֗וֹן בְּנֵיכֶם֙ אֲשֶׁ֤ר יָק֙וּמוּ֙ מֵאַ֣חֲרֵיכֶ֔ם וְהַ֨נָּכְרִ֔י אֲשֶׁ֥ר יָבֹ֖א מֵאֶ֣רֶץ רְחוֹקָ֑ה וְ֠רָאוּ אֶת־מַכּ֞וֹת הָאָ֤רֶץ הַהִוא֙ וְאֶת־תַּ֣חֲלֻאֶ֔יהָ אֲשֶׁר־חִלָּ֥ה ה' בָּֽהּ: (כב) גָּפְרִ֣ית וָמֶלַח֘ שְׂרֵפָ֣ה כָל־אַרְצָהּ֒ לֹ֤א תִזָּרַע֙ וְלֹ֣א תַצְמִ֔חַ וְלֹֽא־יַעֲלֶ֥ה בָ֖הּ כָּל־עֵ֑שֶׂב כְּֽמַהְפֵּכַ֞ת סְדֹ֤ם וַעֲמֹרָה֙ אַדְמָ֣ה וצביים וּצְבוֹיִ֔ם אֲשֶׁר֙ הָפַ֣ךְ ה' בְּאַפּ֖וֹ וּבַחֲמָתֽוֹ: (כג) וְאָֽמְרוּ֙ כָּל־הַגּוֹיִ֔ם **עַל־מֶ֨ה עָשָׂ֧ה ה' כָּ֖כָה** **לָאָ֣רֶץ הַזֹּ֑את** מֶ֥ה חֳרִ֛י הָאַ֥ף הַגָּד֖וֹל הַזֶּֽה: (כד) **וְאָ֣מְר֔וּ עַ֚ל אֲשֶׁ֣ר עָֽזְב֔וּ אֶת־בְּרִ֥ית ה' אֱ-לֹהֵ֣י אֲבֹתָ֑ם** אֲשֶׁר֙ כָּרַ֣ת עִמָּ֔ם בְּהוֹצִיא֥וֹ אֹתָ֖ם מֵאֶ֥רֶץ מִצְרָֽיִם: (כה) וַיֵּלְכ֗וּ וַיַּֽעַבְדוּ֙ אֱלֹהִ֣ים אֲחֵרִ֔ים וַיִּֽשְׁתַּחֲו֖וּ לָהֶ֑ם אֱלֹהִים֙ אֲשֶׁ֣ר לֹֽא־יְדָע֔וּם וְלֹ֥א חָלַ֖ק לָהֶֽם: (כו) **וַיִּֽחַר־אַ֥ף ה'** **בָּאָ֣רֶץ הַהִ֑וא** לְהָבִ֤יא עָלֶ֙יהָ֙ אֶת־כָּל־הַקְּלָלָ֔ה הַכְּתוּבָ֖ה בַּסֵּ֥פֶר הַזֶּֽה: (כז) **וַיִּתְּשֵׁ֤ם ה' מֵעַ֣ל אַדְמָתָ֔ם** בְּאַ֥ף וּבְחֵמָ֖ה וּבְקֶ֣צֶף גָּד֑וֹל וַיַּשְׁלִכֵ֛ם אֶל־אֶ֥רֶץ אַחֶ֖רֶת כַּיּ֥וֹם הַזֶּֽה:

**6. הנסתרות והנגלות**

על פי הנאמר נוכל הציע פירוש מתאים גם לביטוי הנסתרות והנגלות המופיע בפסוק כ"ח. עד עתה היתה תגובת הקב"ה לחטאי העם, ובפרט דרך ריצויו וחילוי פניו, עמומים ונסתרים. עתה משתוטל האחריות על כל פרט ופרט, יהפכו תגובותיו של הקב"ה לחטאי היחיד ולחטאי הכלל, **לתגובה גלויה וברורה**. לכן מסכם פסוק כ"ח את השנויים שהוצגו עד כה, בהצהרה כוללת המתארת את המעבר מההנהגה הנסתרת בעבר, להנהגה העתידית הגלויה,

**(כח) הַ֨נִּסְתָּרֹ֔ת לַה' א-ֱלֹהֵ֑ינוּ וְהַנִּגְלֹ֞ת לָ֤נוּ וּלְבָנֵ֙ינוּ֙ עַד־עוֹלָ֔ם לַעֲשׂ֕וֹת אֶת־כָּל־דִּבְרֵ֖י הַתּוֹרָ֥ה הַזֹּֽאת:**

**7. התשובה ההדדית-המרכיב החדש והחיוני בתיקון החטא**

הברית החדשה, המתארת למעשה צורת הנהגה חדשה וחלופית, מושתת על אחריותו של היחיד. על פי הברית החדשה, יוכל כל פרט לשוב מחטאו ביוזמתו האישית, ולהתקרב שוב לקב"ה. או במילים אחרות, המרכיב העיקרי בברית החדשה ובהנהגה החדשה, הוא הליך התשובה המוטל כאן על כל פרט שחטא, המחפש דרכו אל הקב"ה. [[9]](#footnote-9)

כאמור לעיל ההנהגה החדשה מתבססת על הדדיות, ותשובת החוטא תיענה על ידי תשובתו של הקב"ה. (כך בפסוקים א' ב'). תשובה זו תגרום גם להשבת העם מגלותו על ידי הקב"ה (כך בפסוקים ג'-ו'). הליך התשובה ההדדי יהיה מלווה במפלת הגויים ובחידוש הקרבה שבין החוטא לקב"ה (בפסוקים ז'-י').

**תשובת היחיד**

פרק ל' (א) וְהָיָה֩ כִֽי־יָבֹ֨אוּ עָלֶ֜יךָ כָּל־הַדְּבָרִ֣ים הָאֵ֗לֶּה הַבְּרָכָה֙ וְהַקְּלָלָ֔ה אֲשֶׁ֥ר נָתַ֖תִּי לְפָנֶ֑יךָ **וַהֲשֵׁבֹתָ֙** **אֶל־לְבָבֶ֔ךָ** בְּכָל־הַגּוֹיִ֔ם אֲשֶׁ֧ר הִדִּיחֲךָ֛ ה' אֱ-לֹהֶ֖יךָ שָֽׁמָּה: (ב) **וְשַׁבְתָּ֞** **עַד־ה' אֱ-לֹהֶ֙יךָ֙** וְשָׁמַעְתָּ֣ בְקֹל֔וֹ כְּכֹ֛ל אֲשֶׁר־אָנֹכִ֥י מְצַוְּךָ֖ הַיּ֑וֹם אַתָּ֣ה וּבָנֶ֔יךָ בְּכָל־לְבָבְךָ֖ וּבְכָל־נַפְשֶֽׁךָ:

**תגובת ה' ותשובתו ההדדית**

(ג) **וְשָׁ֨ב ה' אֱ-לֹהֶ֛יךָ** אֶת־שְׁבוּתְךָ֖ וְרִחֲמֶ֑ךָ **וְשָׁ֗ב** **וְקִבֶּצְךָ֙** מִכָּל־הָ֣עַמִּ֔ים אֲשֶׁ֧ר הֱפִֽיצְךָ֛ ה' אֱ-לֹהֶ֖יךָ שָֽׁמָּה: (ד) אִם־יִהְיֶ֥ה נִֽדַּחֲךָ֖ בִּקְצֵ֣ה הַשָּׁמָ֑יִם מִשָּׁ֗ם **יְקַבֶּצְךָ֙ ה' אֱ-לֹהֶ֔יךָ וּמִשָּׁ֖ם יִקָּחֶֽךָ:** (ה) וֶהֱבִֽיאֲךָ֞ ה' אֱ-לֹהֶ֗יךָ אֶל־הָאָ֛רֶץ אֲשֶׁר־יָרְשׁ֥וּ אֲבֹתֶ֖יךָ וִֽירִשְׁתָּ֑הּ וְהֵיטִֽבְךָ֥ וְהִרְבְּךָ֖ מֵאֲבֹתֶֽיךָ: (ו) וּמָ֨ל ה' אֱ-לֹהֶ֛יךָ אֶת־לְבָבְךָ֖ וְאֶת־לְבַ֣ב זַרְעֶ֑ךָ לְאַהֲבָ֞ה אֶת־ה' אֱ-לֹהֶ֛יךָ בְּכָל־לְבָבְךָ֥ וּבְכָל־נַפְשְׁךָ֖ לְמַ֥עַן חַיֶּֽיךָ:

**מפלת הגויים והשבת יחסי ישראל לאביהם**

(ז) וְנָתַן֙ ה' אֱ-לֹהֶ֔יךָ אֵ֥ת כָּל־הָאָל֖וֹת הָאֵ֑לֶּה עַל־אֹיְבֶ֥יךָ וְעַל־שֹׂנְאֶ֖יךָ אֲשֶׁ֥ר רְדָפֽוּךָ: (ח) וְאַתָּ֣ה **תָשׁ֔וּב** **וְשָׁמַעְתָּ֖ בְּק֣וֹל ה' וְעָשִׂ֙יתָ֙ אֶת־כָּל־מִצְוֹתָ֔יו** אֲשֶׁ֛ר אָנֹכִ֥י מְצַוְּךָ֖ הַיּֽוֹם: (ט) וְהוֹתִֽירְךָ֩ ה' אֱ-לֹהֶ֜יךָ בְּכֹ֣ל׀ מַעֲשֵׂ֣ה יָדֶ֗ךָ בִּפְרִ֨י בִטְנְךָ֜ וּבִפְרִ֧י בְהֶמְתְּךָ֛ וּבִפְרִ֥י אַדְמָתְךָ֖ לְטֹבָ֑ה **כִּ֣י׀ יָשׁ֣וּב ה' לָשׂ֤וּשׂ עָלֶ֙יךָ֙ לְט֔וֹב** כַּאֲשֶׁר־שָׂ֖שׂ עַל־ אֲבֹתֶֽיךָ: (י) כִּ֣י תִשְׁמַ֗ע בְּקוֹל֙ ה' אֱ-לֹהֶ֔יךָ לִשְׁמֹ֤ר מִצְוֹתָיו֙ וְחֻקֹּתָ֔יו הַכְּתוּבָ֕ה בְּסֵ֥פֶר הַתּוֹרָ֖ה הַזֶּ֑ה כִּ֤י **תָשׁוּב֙** **אֶל־ה' אֱ-לֹהֶ֔יךָ** בְּכָל־לְבָבְךָ֖ וּבְכָל־נַפְשֶֽׁךָ: פ

**8. מעשה התשובה קל ומיידי**

מעשה התשובה הוא מרכיב עיקרי וחדש בצורת ההנהגה המיועדת לעם בארצו. בגלל השינוי המהותי בצורת התייחסתו של הפרט לבוראו, מבקש משה לעודד את העם, ולהציג את המיידיות שבמעשה התשובה.

(יא) כִּ֚י הַמִּצְוָ֣ה הַזֹּ֔את אֲשֶׁ֛ר אָנֹכִ֥י מְצַוְּךָ֖ הַיּ֑וֹם **לֹֽא־נִפְלֵ֥את הִוא֙ מִמְּךָ֔ וְלֹ֥א רְחֹקָ֖ה הִֽוא:** (יב) לֹ֥א בַשָּׁמַ֖יִם הִ֑וא לֵאמֹ֗ר מִ֣י יַעֲלֶה־לָּ֤נוּ הַשָּׁמַ֙יְמָה֙ וְיִקָּחֶ֣הָ לָּ֔נוּ וְיַשְׁמִעֵ֥נוּ אֹתָ֖הּ וְנַעֲשֶֽׂנָּה: (יג) וְלֹֽא־מֵעֵ֥בֶר לַיָּ֖ם הִ֑וא לֵאמֹ֗ר מִ֣י יַעֲבָר־לָ֜נוּ אֶל־עֵ֤בֶר הַיָּם֙ וְיִקָּחֶ֣הָ לָּ֔נוּ וְיַשְׁמִעֵ֥נוּ אֹתָ֖הּ וְנַעֲשֶֽׂנָּה: (יד) **כִּֽי־קָר֥וֹב אֵלֶ֛יךָ הַדָּבָ֖ר מְאֹ֑ד בְּפִ֥יךָ וּבִֽלְבָבְךָ֖ לַעֲשֹׂתֽוֹ:** ס

**ג. פרק הסיום (ט"ו-כ')-נאמנות לקבלת עול המצוות**

תאור הברית הושלם. עקרון התשובה נמסר, ביחד עם פסוקי העידוד המופלאים, על פיהם מעשה התשובה קרוב ומצוי בלבבו של כל אחד ואחד. כך תוארה צורת הנהגה חדשה המתאימה לעם היושב בארצו.

אך למרות החידוש, העקרון הבסיסי של העם המחויב לעבוד את אלוקיו, לא השתנה. עקרון זה ניתן לעם בצורה מרוכזת בפרשת עקב (דברים י"א י"ג), בפרשה השניה של קריאת שמע, פרשת והיה אם שמע תשמעו.

פרשה זו מתארת את החיוב **בקבלת עול המצוות,** הנדרש מהעם כבסיס האמיתי ליחסו לאלוקיו. כדי להדגיש זאת, מצטט משה את פרשת והיה אם שמע בשינויים קלים, תוך שהוא משלב בה שני פסוקים חדשים. פסוקים אלה קוראים לעם לחיות בהתאם לברית החדשה, הכוללת את מעשה התשובה, המכונה כאן על ידי משה **כבחירה בחיים למען החיים.** השוואתפרשת והיה אם שמע עם סיום מעשה הברית, מפורטת בטבלה הבאה.

|  |  |
| --- | --- |
| **פרשת סיום הברית בפרשת נצבים** | **פרשת קבלת עול מצוות בפרשת עקב** |
| (טו) רְאֵ֨ה נָתַ֤תִּי לְפָנֶ֙יךָ֙ הַיּ֔וֹם **אֶת־הַֽחַיִּ֖ים וְאֶת־הַטּ֑וֹב וְאֶת־הַמָּ֖וֶת וְאֶת־הָרָֽע** |  |
| (טז) אֲשֶׁ֨ר אָנֹכִ֣י מְצַוְּךָ֘ הַיּוֹם֒ לְאַהֲבָ֞ה אֶת־ה' אֱ-לֹהֶ֙יךָ֙ לָלֶ֣כֶת בִּדְרָכָ֔יו וְלִשְׁמֹ֛ר מִצְוֹתָ֥יו וְחֻקֹּתָ֖יו וּמִשְׁפָּטָ֑יו וְחָיִ֣יתָ וְרָבִ֔יתָ וּבֵֽרַכְךָ֙ ה' אֱ-לֹהֶ֔יךָ בָּאָ֕רֶץ אֲשֶׁר־ אַתָּ֥ה בָא־שָׁ֖מָּה לְרִשְׁתָּֽהּ: | (יג) וְהָיָ֗ה אִם־שָׁמֹ֤עַ תִּשְׁמְעוּ֙ אֶל־מִצְוֹתַ֔י אֲשֶׁ֧ר אָנֹכִ֛י מְצַוֶּ֥ה אֶתְכֶ֖ם הַיּ֑וֹם לְאַהֲבָ֞ה אֶת־ה' אֱ-לֹֽהֵיכֶם֙ וּלְעָבְד֔וֹ בְּכָל־לְבַבְכֶ֖ם וּבְכָל־נַפְשְׁכֶֽם: |
| (יז) וְאִם־יִפְנֶ֥ה לְבָבְךָ֖ וְלֹ֣א תִשְׁמָ֑ע וְנִדַּחְתָּ֗ וְהִֽשְׁתַּחֲוִ֛יתָ לֵאלֹהִ֥ים אֲחֵרִ֖ים וַעֲבַדְתָּֽם: | (טז) הִשָּֽׁמְר֣וּ לָכֶ֔ם פֶּ֥ן יִפְתֶּ֖ה לְבַבְכֶ֑ם וְסַרְתֶּ֗ם וַעֲבַדְתֶּם֙ אֱ-לֹהִ֣ים אֲחֵרִ֔ים וְהִשְׁתַּחֲוִיתֶ֖ם לָהֶֽם: |
| יח) הִגַּ֤דְתִּי לָכֶם֙ הַיּ֔וֹם כִּ֥י אָבֹ֖ד תֹּאבֵד֑וּן לֹא־תַאֲרִיכֻ֤ן יָמִים֙ עַל־הָ֣אֲדָמָ֔ה אֲשֶׁ֨ר אַתָּ֤ה עֹבֵר֙ אֶת־הַיַּרְדֵּ֔ן לָב֥וֹא שָׁ֖מָּה לְרִשְׁתָּֽהּ | (יז) וְחָרָ֨ה אַף־ ה' בָּכֶ֗ם וְעָצַ֤ר אֶת־הַשָּׁמַ֙יִם֙ וְלֹֽא־יִהְיֶ֣ה מָטָ֔ר וְהָ֣אֲדָמָ֔ה לֹ֥א תִתֵּ֖ן אֶת־יְבוּלָ֑הּ וַאֲבַדְתֶּ֣ם מְהֵרָ֗ה מֵעַל֙ הָאָ֣רֶץ הַטֹּבָ֔ה אֲשֶׁ֥ר ה' נֹתֵ֥ן לָכֶֽם: |
| (יט) הַעִדֹ֨תִי בָכֶ֣ם הַיּוֹם֘ אֶת־הַשָּׁמַ֣יִם וְאֶת־הָאָרֶץ֒ הַחַיִּ֤ים וְהַמָּ֙וֶת֙ נָתַ֣תִּי לְפָנֶ֔יךָ הַבְּרָכָ֖ה וְהַקְּלָלָ֑ה **וּבָֽחַרְתָּ֙ בַּֽחַיִּ֔ים לְמַ֥עַן תִּחְיֶ֖ה אַתָּ֥ה וְזַרְעֶֽךָ** |  |
| (כ) **לְאַֽהֲבָה֙ אֶת־ה' אֱ-לֹהֶ֔יךָ לִשְׁמֹ֥עַ בְּקֹל֖וֹ וּלְדָבְקָה־ב֑וֹ כִּ֣י ה֤וּא חַיֶּ֙יךָ֙ וְאֹ֣רֶךְ יָמֶ֔יךָ** לָשֶׁ֣בֶת עַל־הָאֲדָמָ֗ה אֲשֶׁר֩ נִשְׁבַּ֨ע ה' לַאֲבֹתֶ֛יךָ לְאַבְרָהָ֛ם לְיִצְחָ֥ק וּֽלְיַעֲקֹ֖ב לָתֵ֥ת לָהֶֽם: פ | (כא) לְמַ֨עַן יִרְבּ֤וּ יְמֵיכֶם֙ וִימֵ֣י בְנֵיכֶ֔ם עַ֚ל הָֽאֲדָמָ֔ה אֲשֶׁ֨ר נִשְׁבַּ֧ע ה' לַאֲבֹתֵיכֶ֖ם לָתֵ֣ת לָהֶ֑ם כִּימֵ֥י הַשָּׁמַ֖יִם עַל־הָאָֽרֶץ: |

**סיכום**

תארנו על ידי קריאה ישירה את ברית מואב המתוארת בפרשת נצבים. ראינו את שני הפרקים כ"ט ול' כיחידה אחת, עם שלושה חלקים.

בפתיחה מגלה לנו משה שיש מקום לכריתת ברית חדשה, מאחר והעם לא השכיל להכיר את הקב"ה במשך ארבעים שנות ההליכה במדבר, כשהיה נתון להשגחה מלאה וצמודה של הקב"ה.

לאחר הפתיחה מתוארת הברית החדשה כשמרכיביה כוללים את המעבר מהתלות המוחלטת בקב"ה, לקשר הדדי בין העם על כל מרכיביו ופרטיו, לבין הקב"ה.

החידוש בקשר ההדדי המוצע, מתבטא במצוות התשובה המאפשרת לחוטא לשוב למעמדו המקורי ולקרבת ה', על ידי ביצוע התשובה.

לאחר תאור הברית מסיים משה את מעשה הברית על ידי ציטוט של פרשת והיה אם שמע תשמעו, הפרשה הידועה של קבלת עול מצוות. מטרתו בציטוט ובתוספות שהוסיף זה עתה, לקשור בין הברית החדשה, למחויבות העם הבסיסית לקבל עליו מצוות ה'.

1. . תארנו כאן את מעשה הברית כיוזמה של משה, בעקבות הדעה המקובלת שחומש דברים נכתב על ידי משה, וקבל אישורו של הקב"ה. זאת בניגוד לארבע החומשים הקודמים שהוכתבו למשה 'מגילות-מגילות' על ידי הקב"ה. ראה על כך במפורט אצל הרב יהודה קופרמן, קדושת פשוטו של מקרא, עמ' שצא, ובין השאר כתב שם, ''עבד ה' הרהיב בנפשו ו'הואיל' לעשות מלאכתו של הקב"ה....משה קבל על עצמו את מלאכת הניסוח של 'מגילה' חדשה, הוא חומש דברים. הוא ניסח המגילה 'ככל אשר ציווה אותו אליהם' (דברים א). 'ציווה' במשמעות של עבר מוקדם, ציווה כבר בסיני או באוהל מועד. ניסוח זה של משה קבל אחר כך את אישורו של הקב"ה בעצמו. ואז 'ה' אומר ומשה כותב', את החומש הזה כמו החומשים הראשונים'. [↑](#footnote-ref-1)
2. פסוק ס"ט בפרק כ"ח חותם את התוכחה, אֵלֶּה֩ דִבְרֵ֨י הַבְּרִ֜ית אֲֽשֶׁר־צִוָּ֧ה ה' אֶת־מֹשֶׁ֗ה לִכְרֹ֛ת אֶת־בְּנֵ֥י יִשְׂרָאֵ֖ל בְּאֶ֣רֶץ מוֹאָ֑ב מִלְּבַ֣ד הַבְּרִ֔ית אֲשֶׁר־כָּרַ֥ת אִתָּ֖ם בְּחֹרֵֽב:

   על פי הקריאה שלנו יהווה הפסוק החותם את התוכחה, פתיחה לברית של פרשת ניצבים, ולא סיום של התוכחה. ודברים מעין אלה כתב האברבנאל. 'כי הנה לא אמר אלה דברי הברית על הקללות אשר זכר, כי אם על דברי הברית שיזכור בפרשת נצבים'. עוד ראוי לציין שפסוק ס"ט מופיע כפרשה בפני עצמה. [↑](#footnote-ref-2)
3. לא ניתן להמשיך ולצרף לסיפור הברית גם את פרק ל"א הפותח את פרשת וילך, ומתאר סיפור חדש. הפרק מתאר את הליכתו של משה אל בני ישראל כדי להיפרד מהם ולהכתיר את יהושע. [↑](#footnote-ref-3)
4. על הסגנון המיוחד של פסוק זה התולה כביכול בקב"ה את כשלון העם, 'כי לא נתן ה' לכם', עמדה כבר נחמה ליבוביץ בעיוניה לספר דברים (עמ' 278). 'ולכן הוא (משה) אומר להם **באירוניה**, האשמה כנראה לא בכם כי אם בה' עצמו... כאומר, את הכל נתן לכם ה' בחסדו, את הניסים והנפלאות, את ההצלה ממצרים ואת קריעת הים, את המן ואת השלו,...אך דבר אחד כנראה לא נתן לכם, והוא את הלב להבין את אשר ניתן לכם. [↑](#footnote-ref-4)
5. מעשה הקרבנות ותפקידם בהליך הכפרה לא נדון בפרשתנו כלל, כפי שלא תפס מקום בחילוי פני ה' במדבר. וכן גם אנו לא מצאנו לנכון להזכירו. עוד יצויין שחלק מהותי מברית חורב הוא המסירה למשה של י"ג מידות של רחמים, המבטאים גם הם סליחה חד צדדית של הקב"ה. [↑](#footnote-ref-5)
6. על פי פסוק ג'-עד היום הזה [↑](#footnote-ref-6)
7. מספר החוטאים הפרטיים במדבר היה מועט ביותר, ותואר תמיד על ידי חטא ועונש בלבד (ראה סיפור המקושש והמגדף). רוב סיפור המסע במדבר, הוקדש לחיי העם, לחטאיו, לגמול על החטאים ולמחילתו של הקב"ה. [↑](#footnote-ref-7)
8. כך בתפילות משה לאחר העגל (שמות ל"ב י"ב) לָמָּה֩ יֹאמְר֨וּ מִצְרַ֜יִם לֵאמֹ֗ר בְּרָעָ֤ה הֽוֹצִיאָם֙ לַהֲרֹ֤ג אֹתָם֙ בֶּֽהָרִ֔ים וּ֨לְכַלֹּתָ֔ם מֵעַ֖ל פְּנֵ֣י הָֽאֲדָמָ֑ה, וכך לאחר המרגלים (במדבר י"ד ט"ו) וְאָֽמְרוּ֙ הַגּוֹיִ֔ם אֲשֶׁר־שָׁמְע֥וּ אֶֽת־שִׁמְעֲךָ֖ לֵאמֹֽר. מִבִּלְתִּ֞י יְכֹ֣לֶת ה' לְהָבִיא֙ אֶת־הָעָ֣ם הַזֶּ֔ה אֶל־הָאָ֖רֶץ אֲשֶׁר־נִשְׁבַּ֣ע לָהֶ֑ם. [↑](#footnote-ref-8)
9. כך יובן אולי מדוע הליך התשובה של החוטא, הליך עקרוני ויסודי בכל מערך הציווי והגמול, מופיע בתורה בפעם הראשונה רק כאן, ממש לקראת סיום חומש דברים. [↑](#footnote-ref-9)